รฟท.เปิดประมูลรถไฟทางคู่ จิระ-ขอนแก่น 2.36 หมื่นลบ.
รฟท.เปิดประมูลรถไฟทางคู่ จิระ-ขอนแก่น 2.36 หมื่นลบ.เคาะราคา 8 ธ.ค.
9 ต.ค. 2558

นายวุฒิชาติ กัลยาณมิตร ผู้ว่าการรถไฟแห่งประเทศไทย (รฟท.) เปิดเผยว่า รฟท.ออกประกาศเชิญชวนประกวดราคาจ้างก่อสร้างโครงการก่อสร้างรถไฟทางคู่ช่วงชุมทางถนนจิระ-ขอนแก่น ด้วยวิธีการทางอิเล็กทรอนิกส์ (e-Auction) มูลค่าราคากลาง 23,622,003,000.00 บาท โดยรฟท.เปิดขายเอกสารประกวดราคา ระหว่างวันที่ 5-9 ต.ค.58 หลังจากนั้นจะเรียกประชุมชี้แจงในวันที่ 16 ต.ค.นี้
ทั้งนี้ กำหนดต้องยื่นเอกสารการประกวดราคาฯ ในวันที่ 3 พ.ย. 58 ระหว่างเวลา 10.00 น. ถึง 12.00 น. ต่อคณะกรรมการประกวดราคา  และจะแจ้งผู้ผ่านคุณสมบัติ ในวันที่ 24 พ.ย.58 พร้อมกำหนดเสนอราคาทางอิเล็กทรอนิกส์ในวันที่ 8 ธ.ค.58
โครงการก่อสร้างรถไฟทางคู่ ช่วงชุมทางถนนจิระ-ขอนแก่น ประกอบด้วยงานประเภทต่างๆ ดังนี้
          (1) การก่อสร้างทางวิ่งรถไฟในโครงการ เป็นการก่อสร้างทางรถไฟใหม่เพิ่ม 1 ทาง ตำแหน่งด้านขวาทาง (ด้านตะวันออก) และขนานไปกับทางรถไฟเดิม ระยะทางรวมประมาณ 187 กิโลเมตร ระยะห่างทั่วไปจากทางเดิมประมาณ 6.0 เมตร โครงสร้างทางรถไฟเป็นทางวิ่งระดับพื้นทั้งหมด ยกเว้นช่วงบริเวณสถานีขอนแก่นจะเป็นทางรถไฟยกระดับ ระยะทางประมาณ 5.4 กิโลเมตร มีสะพานรถไฟจำนวน 84 สะพาน 
          (2) งานก่อสร้างสถานีรถไฟระดับพื้น 18 สถานี และป้ายหยุดรถไฟ 7 แห่ง และสถานีรถไฟยกระดับ (สถานีขอนแก่น) 1 สถานี 
          (3) งานก่อสร้างย่านเก็บกองและขนถ่ายตู้สินค้า (CY) ซึ่งกำหนดไว้ 3 แห่ง ได้แก่ สถานีบ้านกระโดน สถานีชุมทางบัวใหญ่ และสถานีท่าพระ
          (4) งานก่อสร้างโยธา และอื่นๆ ของโครงการ เช่น งานระบบระบายน้ำ สะพานลอยคนเดินข้าม งานรั้วตลอดแนวของโครงการ 
          (5) งานก่อสร้างถนนยกระดับ (Overpass) ถนนยกระดับรูปตัวยู (Elevated Two Way U-Turn) ท่อเหลี่ยม (Box Culvert) หรือยกระดับทางรถไฟ เพื่อแก้ปัญหาจุดตัดระหว่างถนนกับทางรถไฟ 
          (6) งานระบบราง เป็นทางกว้าง 1 เมตร (Meter Gauge) 
          (7) งานติดตั้งระบบอาณัติสัญญาณและโทรคมนาคมตลอดแนวเส้นทางโครงการ 
          (8) งานรื้อย้ายชุมชน และสิ่งปลูกสร้างที่อยู่ในเขตพื้นที่โครงการ ผู้ประสงค์จะเสนอราคาต้องดำเนินการรื้อย้าย รวมถึงการเจรจาและจ่ายค่าชดเชย และค่าใช้จ่ายอื่นๆตามความจำเป็นและเหมาะสมตามแต่กรณีชุมชน
 